বাংলাদেশ মুসলিম লীগ

বাংলাদেশ মুসলিম লীগ বাংলাদেশের একটি ডানপন্থী রাজনৈতিক দল যা ১৯০৬ সালে প্রতিষ্ঠিত নিখিল ভারত মুসলিম লীগের উত্তরসূরী। ১৯৭১ সালে বাংলাদেশের স্বাধীনতা যুদ্ধের পর বাংলাদেশ সরকার এই দলটির পূর্বসুরীদের নিষিদ্ধ করলেও ১৯৭৬ সালে সেগুলো আইনি বৈধতা পেয়েছিল। এরপর আবদুস সবুর খান সেগুলোর সমন্বয়ে বাংলাদেশে মুসলিম লীগকে গঠন করে দলের সভাপতি নির্বাচিত হন। বাংলাদেশ জাতীয়তাবাদী দলের সঙ্গে যোগ দেওয়ার পর এর একজন নেতা শাহ আজিজুর রহমান বাংলাদেশের প্রধানমন্ত্রী হন।

 ইতিহাস 
১৯০৬ সালে ব্রিটিশ ভারতের ঢাকায় নিখিল ভারত মুসলিম লীগ প্রতিষ্ঠিত হয়েছিল। মুঘলদের সমর্থন ও ভারতবর্ষের অন্যান্য গোষ্ঠীগুলোর বিরোধিতা না করে ভারতের মুসলমানদের রক্ষা করার লক্ষ্যে এই সংগঠনটি প্রতিষ্ঠিত হয়েছিল।

১৯৪৭ সালে ভারত বিভাজন ও পাকিস্তানের স্বাধীনতার পর, নিখিল ভারত মুসলিম লীগ ভেঙ্গে পাকিস্তান মুসলিম লীগ গড়ে ওঠে এবং পূর্ব পাকিস্তানে দলটি ক্ষমতায় আসে। দলটি ১৯৫৪ সালের নির্বাচনে প্রদেশটিতে যুক্তফ্রন্টের হাতে প্রাদেশিক আইনসভার নিয়ন্ত্রণ হারিয়ে ফেলে। ১৯৬০-এর দশকে পাকিস্তান মুসলিম লীগ তিনটি পৃথক দল কনভেনশন লীগ, কাউন্সিল লীগ ও কাইয়ুম লীগে বিভক্ত হয়ে পড়ে।

১৯৭১ সালে বাংলাদেশের স্বাধীনতার পর পূর্ব পাকিস্তান থেকে সদ্যগঠিত বাংলাদেশে দল তিনটিকে নিষিদ্ধ ঘোষণা করা হয়।

১৯৭৬ সালে রাষ্ট্রপতি আবু সাদাত মোহাম্মদ সায়েম জারিকৃত রাজনৈতিক দল নিয়ন্ত্রণ অধ্যাদেশের ফলে দল তিনটি বৈধতা অর্জন করে। এরপর উভয় দল একীভূত হয়ে ১৯৭৬ সালের ৮ আগস্টে একটি একক রাজনৈতিক দল হিসেবে গঠিত হয়। পরবর্তীতে এটি ২১ সেপ্টেম্বর ১৯৭৬ সালে নিবন্ধন লাভ করে।

১৯৭৮ সালে এটি দুটি ভাগে বিভক্ত হয়েছিল। আবদুস সবুর খান দলটির রক্ষণশীল অংশের এবং শাহ আজিজুর রহমান উদারপন্থী অংশের নেতৃত্ব দেন। পরবর্তীতে শাহ আজিজুর রহমান বাংলাদেশ জাতীয়তাবাদী দলে যোগ দেন। আবদুস সবুর খানের নেতৃত্বাধীন দলটি ১৯৭৯ সালের সাধারণ নির্বাচনে ২০ টি আসন জিতেছিল।

সবুর খানের মৃত্যুর পর বাংলাদেশ মুসলিম লীগ একাধিক ভাগে ভাগ হয়ে যায়। এর দুটি বিভক্ত অংশের নাম বাংলাদেশ মুসলিম লীগ ও বাংলাদেশ মুসলিম লীগ-বিএমএল, যেগুলো বর্তমানে বাংলাদেশ নির্বাচন কমিশনের অধীনে নিবন্ধিত।

১০ই মে ২০২৫ তারিখে ঢাকার ডিপ্লোমা ইঞ্জিনিয়ার্স  ইনস্টিটিউটে অনুষ্ঠিত বাংলাদেশ মুসলিম লীগের দশম কাউন্সিল অনুযায়ী দলের বর্তমান সভাপতি এ্যাডভোকেট মহসিন রশিদ ও মহাসচিব কাজী আবুল খায়ের।। বর্তমানে দলটির ভারপ্রাপ্ত সভাপতি হিসাবে দায়িত্ব পালন করছেন দলের প্রবীণ নেতা ওয়াজির আলী মোড়ল।

 আরও দেখুন 
 বাংলাদেশের ইসলামী দলসমূহ

 তথ্যসূত্র 

বিষয়শ্রেণী:বাংলাদেশের রাজনৈতিক দল
বিষয়শ্রেণী:মুসলিম লীগের বিচ্ছিন্ন দল
বিষয়শ্রেণী:১৯৭৬-এ বাংলাদেশে প্রতিষ্ঠিত
বিষয়শ্রেণী:বাংলাদেশে ডানপন্থী রাজনীতি